محمد "بك" نور محمد حسين عمر زين ( قنا، 1850 - قنا، 13 يونيه 1933 ) ، محامى مصرى كبير و شاعر و كاتب و مصلح اجتماعى تنويرى من أعلام قنا فى صعيد مصر. ولد محمد بك نور فى مدينة قنا سنة 1850 فى عائله مصريه عريقه هى عائله " الزين " اللى من ضمن أعلامها ولى قنا المعروف سيدى عبد الرحيم القناوى، و بعد ما اتلقى تعليمه المدرسى فى قنا سافر فرنسا و درس الحقوق فى جامعة السوربون و بعد ما انتهي من دراسته رجع مصر و اشتغل فى المحاماه واتعين نقيب للمحاميين فى مصر و اصبح ليه مكتبين للمحاماه واحد فى قنا و التانى فى القاهره فى عمارة مينا فى شارع 26 يوليه الحالى. كان لمحمد بك نور اتصالات بمفكرين مصر التنويريين فى عصره زى الإمام محمد عبده و اتلمذ على ايديه و اتدربو فى مكتبه مصريين كثر و اصبح ليهم شأن سياسى كبير فى مصر منهم مكرم عبيد و عبد الحميد باشا عبد الحق و ابراهيم باشا عبد الحق. محمد بك نور كان عضو مهم فى جمعيات و هيئات و مؤسسات فى مصر و شارك فى اعمال اجتماعيه و ثقافيه و سياسيه كتيره و كان ينادى بتعليم المرأه و فتح مدرستين فى قنا و احده للولاد و التانيه للبنات و استدعى من بيروت تربويه لبنانيه اسمها " ليندا حداد " و عينها ناظره على مدرسة البنات.